OBH 2752/1997.
Az állampolgári jogok országgyűlési biztosának jelentése
Ügyintéző: dr. Katona Anikó

Az eljárás megindulása:

A Pesti Bulvár c. újság 1997. február 17-i számában "Emberrablás kérdőjelekkel" című cikkében egy jászsági településről "elrabolt" kislány ügyével kapcsolatos rendőri intézkedésekről számolt be.
A cikk szerint T. Árpádot és élettársát R. Szilviát emberrablás alapos gyanúja miatt kommandós akcióban fogták el, azóta előzetes letartóztatásban tartják őket. A cikk arról is tudósított, hogy T. Árpádot az elfogás után két és fél nappal komoly sérülésekkel szállították át a Gyorskocsi utcai fogdából a Tolnaiba.
Az országgyűlési biztos az állampolgári jogok országgyűlési biztosáról szóló 1993. évi LIX. tv. 16. § (2) bekezdése alapján hivatalból vizsgálatot indított.

Érintett alkotmányos jogok:

- Alk. 54. § (2) bekezdésében foglalt kegyetlen, embertelen, megalázó elbánás vagy büntetés tilalma
- Alk. 55. § (1) bekezdésben foglalt szabadsághoz és személyi biztonsághoz való jog
- Alk. 64. §-ban foglalt panaszjog

Megállapított tényállás:

A rendőrségtől kapott iratok alapján megállapítottam, hogy fenti ügyben K. Béla az elrabolt kislány édesanyjának férje bejelentése alapján 1997. február 5-én került sor a nyomozás elrendelésére, mivel alapos gyanú merült fel, hogy T. Árpád és társai a Btk. 175/A. § (1) bekezdésébe ütköző emberrablás bűntettét követték el K-né K. Noémi és gyermeke a kk. M. Nikoletta sérelmére.
Az adatok szerint T. Árpád 1996. december elejétől prostitúcióra kényszerítette K.-nét, miközben gyermekét T. Árpád élettársa R. Szilvia lakásában tartotta.
Miután K.-né megszökött T. Árpádtól, a férfi 300.000.-, majd 200.000.- Ft-ot követelt tőle a gyermek szabadon bocsátásáért.
1997. február 5-én fenti lakásból a BRFK Szervezett Bűnözés Elleni Osztály az ORFK Különleges Szolgálata együttműködésével szabadította ki kk. M. Nikolettát.
A sajtóban megjelent újságcikkekkel ellentétben - a kihallgatások adatai alapján is - megállapítható, hogy az emberrablás sértettje nem K-né, hanem három éves gyermeke, aki életkorára tekintettel akaratnyilvánításra, védekezésre képtelen személynek minősül.
T. Árpád a cselekmény elkövetését gyanúsítottkénti kihallgatásán ez év február 5-én elismerte, majd február 8-án a Pesti Központi Kerületi Bíróságon bejelentette, hogy bántalmazták és kérte szabadlábra helyezését, amelyet a bíróság elutasított. 
A gyanúsítottak előzetes letartóztatását a bíróság azóta többször is meghosszabbította. Az utolsó hosszabbítás határideje 1997. május 8-a.
Az ügyben felmerült kényszervallatás bűntettének alapos gyanúja miatt a Fővárosi Ügyészségi Nyomozóhivatal 1997. február 24-én Nyom. 184/1997. számon nyomozást rendelt el, mely jelenleg is folyamatban van.

A vizsgálat megállapításai:

Fentiek alapján megállapítom, hogy T. Árpád szabályos, meghosszabbított bírósági végzés alapján tölti előzetes letartóztatását bűncselekmény elkövetésének alapos gyanúja miatt.
A fogdában, illetve a kihallgatás során elszenvedett -  még nem bizonyított - bántalmazás elleni panaszának kivizsgálása pedig már folyamatban van, azt az illetékes állami szerv vizsgálja.
Mindezek alapján megállapítom, hogy a rendőrség által elkövetett alkotmányos jogsérelmet megállapítani nem lehet.

Budapest, 1997. április 25.

Gönczöl Katalin